Document ID: 32008D0397

KOMMISSIONENS BESLUTNING
af 30. april 2008
om afslutning af regnskaberne for medlemsstaternes betalingsorganer vedrørende de udgifter, der finansieres af Den Europæiske Landbrugsfond for Udvikling af Landdistrikterne (ELFUL), for regnskabsåret 2007
(meddelt under nummer K(2008) 1712)
(2008/397/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1290/2005 af 21. juni 2005 om finansieringen af den fælles landbrugspolitik (1), særlig artikel 30 og 33,
efter høring af Fondskomitéen, og
ud fra følgende betragtninger:
(1)
På grundlag af medlemsstaternes årsregnskaber, ledsaget af de nødvendige oplysninger, skal regnskaberne for de betalingsorganer, der er omhandlet i artikel 6, stk. 2, i forordning (EF) nr. 1290/2005, afsluttes. Regnskabsafslutningen omfatter attester om, at de fremsendte regnskaber er fuldstændige, nøjagtige og pålidelige på baggrund af de attesterende organers rapporter.
(2)
I henhold til artikel 16 i Kommissionens forordning (EF) nr. 883/2006 (2),, hvori der er fastsat bestemmelser om de oplysninger, som medlemsstaterne skal fremsende, og om de mellemliggende betalinger af udgifter, der finansieres af Den Europæiske Landbrugsfond for Udvikling af Landdistrikterne (ELFUL), tages der i forbindelse med regnskabsåret 2007 hensyn til de udgifter, som medlemsstaterne har afholdt i perioden 16. oktober 2006-15. oktober 2007.
(3)
De frister, der er fastsat i artikel 7, stk. 2, i Kommissionens forordning (EF) nr. 885/2006 (3) om gennemførelsesbestemmelser for proceduren for afslutning af ELFUL's regnskaber, for medlemsstaternes fremsendelse til Kommissionen af de dokumenter, der er omhandlet i artikel 8, stk. 1, litra c), i forordning (EF) nr. 1290/2005 og i artikel 7, stk. 1, i forordning (EF) nr. 885/2006, er udløbet.
(4)
Kommissionen har kontrolleret de fremsendte oplysninger og inden den 31. marts 2008 meddelt medlemsstaterne resultaterne af dens kontrol af disse oplysninger sammen med de nødvendige ændringer.
(5)
I henhold til artikel 10, stk. 1, første og tredje afsnit, i forordning (EF) nr. 885/2006 fastlægges ved den beslutning om regnskabsafslutning, der er omhandlet i artikel 30, stk. 1, i forordning (EF) nr. 1290/2005, jf. dog senere beslutninger truffet efter artikel 31, stk. 1, i nævnte forordning, de udgifter, der er afholdt i hver enkelt medlemsstat i det pågældende regnskabsår, og som skal anerkendes som berettiget til at blive debiteret ELFUL, på grundlag af de regnskaber, der er omhandlet i artikel 8, stk. 1, litra c), i forordning (EF) nr. 1290/2005, og eventuelle nedsættelser og suspensioner af mellemliggende betalinger for det pågældende regnskabsår, herunder de nedsættelser, der er omhandlet i artikel 16, stk. 4, tredje afsnit, i forordning (EF) nr. 883/2006.
(6)
På grundlag af den foretagne kontrol og årsregnskaberne og ledsagedokumenterne kan Kommissionen for nogle af betalingsorganernes vedkommende træffe afgørelse om, hvorvidt de fremsendte regnskaber er fuldstændige, nøjagtige og pålidelige. Disse beløb er nærmere beskrevet i den sammenfattende rapport, som er forelagt Fondskomitéen på samme tidspunkt som nærværende beslutning.
(7)
Kontrollen har dog vist, at andre betalingsorganer har indsendt oplysninger, der kræver yderligere undersøgelser, og deres regnskaber kan derfor ikke afsluttes ved nærværende beslutning.
(8)
I henhold til artikel 10, stk. 2, andet afsnit, i forordning (EF) nr. 885/2006 fastlægges de beløb, der som følge af beslutningen om regnskabsafslutning, jf. artikel 10, stk. 1, første afsnit, i nævnte forordning skal tilbagebetales af eller udbetales til den enkelte medlemsstat, ved, at de mellemliggende betalinger, der er foretaget for det pågældende regnskabsår, dvs. 2007, trækkes fra de udgifter, der er godkendt for samme regnskabsår i henhold til stk.1. Kommissionen trækker dette beløb fra eller lægger det til den følgende mellemliggende betaling eller den endelige betaling.
(9)
I henhold til artikel 33, stk. 8, i forordning (EF) nr. 1290/2005 bæres 50 % af de finansielle konsekvenser af manglende inddrivelse som følge af uregelmæssigheder af den pågældende medlemsstat og 50 % af EU-budgettet, hvis inddrivelsen ikke har fundet sted før afslutningen af et program for udvikling af landdistrikterne enten inden for en frist på fire år efter det første led i en administrativ eller retslig konstatering eller på otte år, hvis inddrivelsen er genstand for søgsmål ved de nationale domstole eller ved afslutningen af programmet, hvis disse frister udløber før afslutningen heraf. I henhold til artikel 33, stk. 4, i nævnte forordning skal medlemsstaterne i forbindelse med fremsendelsen af årsregnskaberne sende en sammenfattende oversigt over inddrivelsesprocedurer, der er iværksat som følge af uregelmæssigheder. I forordning (EF) nr. 885/2006 er der fastsat nærmere bestemmelser om medlemsstaternes forpligtelse til at indberette beløb, der skal inddrives. I bilag III til nævnte forordning er der fastsat modeller for tabel 3 og 4, som medlemsstaterne skal fremlægge i 2008. Kommissionen skal således på grundlag af de tabeller, som medlemsstaterne har udfyldt, træffe beslutning om de finansielle konsekvenser af manglende inddrivelse, der skyldes uregelmæssigheder, og som ligger mere end fire henholdsvis otte år tilbage. Denne beslutning foregriber dog ikke eventuelle senere overensstemmelsesbeslutninger, jf. artikel 33, stk. 5, i forordning (EF) nr. 1290/2005.
(10)
Medlemsstaterne kan i henhold til artikel 33, stk. 7, i forordning (EF) nr. 1290/2005 beslutte at indstille inddrivelsesproceduren, efter at programmet for udvikling af landdistrikterne er afsluttet. En sådan beslutning kan kun træffes, hvis de allerede påløbne og de yderligere forventede udgifter til inddrivelse tilsammen vil være større end det beløb, der skal inddrives, eller hvis inddrivelse ikke er mulig på grund af at debitor eller de personer, der er juridisk ansvarlige for uregelmæssigheden, er insolvente, hvilket skal være konstateret og anerkendt i henhold til den pågældende medlemsstats lovgivning. Hvis beslutningen er truffet inden for en frist på fire år efter datoen for den første administrative eller retslige konstatering eller otte år, hvis inddrivelsen er genstand for søgsmål ved de nationale domstole, bæres de finansielle konsekvenser af den manglende inddrivelse fuldt ud af EU-budgettet. Den berørte medlemsstat skal i den sammenfattende oversigt, der er omhandlet i artikel 33, stk. 4, i forordning (EF) nr. 1290/2005, angive de beløb, for hvilke det er blevet besluttet ikke at fortsætte inddrivelsesprocedurerne, samt begrundelsen herfor. Disse beløb betales ikke af de pågældende medlemsstater, men derimod over EU-budgettet. Denne beslutning foregriber ikke eventuelle senere overensstemmelsesbeslutninger, jf. artikel 33, stk. 5, i nævnte forordning.
(11)
Ifølge artikel 30, stk. 2, i forordning (EF) nr. 1290/2005 foregriber nærværende beslutning ikke eventuelle senere beslutninger truffet af Kommissionen om udelukkelse fra EF-finansiering af udgifter, der ikke er afholdt efter EF-bestemmelserne -
VEDTAGET FØLGENDE BESLUTNING:
Artikel 1
Hermed afsluttes regnskaberne for medlemsstaternes betalingsorganer vedrørende udgifter, der finansieres af Den Europæiske Landbrugsfond for Udvikling af Landdistrikterne (ELFUL) for regnskabsåret 2007, jf. dog artikel 2.
I bilag I er angivet de beløb, der under hvert program for udvikling af landdistrikterne skal tilbagebetales af eller udbetales til den enkelte medlemsstat i henhold til denne beslutning, herunder også de beløb, der følger af anvendelsen af artikel 33, stk. 8, i forordning (EF) nr. 1290/2005.
Artikel 2
I bilag II er angivet de betalingsorganer i medlemsstaterne, hvis regnskaber over udgifter til de enkelte programmer for udvikling af landdistrikterne, der finansieres af ELFUL, for regnskabsåret 2007, udskilles fra nærværende beslutning og vil blive omfattet af en senere beslutning om regnskabsafslutning.
Artikel 3
Denne beslutning er rettet til medlemsstaterne.
Udfærdiget i Bruxelles, den 30. april 2008.

Labels: 4
15
19
6